«ЗэIущIэ гъэщIэгъуэн»
Аращ фIащар «Эльбрус» тхылъ тедзапIэм пэщIэдзэ классхэм кIуэхэм яхуэгъэзауэ иджыблагъэ къыщыдэкIа тхылъым. Ар зэхэзылъхьар КъБКъУ-м филологиемкIэ и институтым Кавказ Ищхъэрэм ис лъэпкъхэм я литературэмрэ IуэрыIуатэмкIэ и кафедрэм и лэжьакIуэхэу филологие щIэныгъэхэм я кандидат Абазэ Албэчрэ Бозий Наимэрэщ.
Усэхэмрэ рассказхэмрэ зэрыт тхылъым и бжыгъэр миным ноблагъэ. Абы щызэхуэхьэсащ ди усакIуэ, тхакIуэ нэхъыфIхэу АфIэунэ Лиуан, Ахъмэт МуIэед, Багъ Николай, Бемырзэ Мухьэдин, Бещтокъуэ Хьэбас, Бицу Анатолэ, Гугъуэт Масирэт, Гъэунэ Борис, Гъубжокъуэ Лиуан, Джэдгъэф Хъусен, Джаурджий Хьэтыкъэ, Джэтокъуэ Юрэ, Журт Биберд, Жылэтеж Сэлэдин, КIыщокъуэ Алим, КIуащ БетIал, Къагъырмэс Борис, Мыкъуэжь Анатолэ, Нало Заур, Сонэ Абдулчэрим, Тхьэгъэзит Зубер, Тхьэмокъуэ Барэсбий, Уэрэзей Афлик, Хьэту Петр, ХьэцIыкIу Хьэсэн, IутIыж Борис, нэгъуэщIхэми я тхыгъэ къыхэхахэр.
ЕгъэджакIуэхэмрэ ныбжьыщIэхэмрэ мы тхылъым къыщагъуэтынущ усэхэр, рассказхэр, хъыбархэр, таурыхъхэр, псысэм щыщ пычыгъуэхэр, нэгъуэщIхэри. Адыгэ сабийхэм я гупсысэкIэр псыхьыным, я бзэм зегъэужьыным хуэлажьэ усакIуэхэм, тхакIуэхэм я IэдакъэщIэкI нэхъыфIу мы тхылъым ихуахэр цIыкIухэм я дежкIэ мыхьэнэшхуэ зиIэщ.
Гу зылъытапхъэ: тхылъыр къыщывгъуэтынущ «Эльбрус» тхылъ тедзапIэм и тыкуэным.
БжьыхьэлI Розэ.
